**Използвани съкращения:**

Закон за управление на етажната собственост **– ЗУЕС**

Сдружение на собствениците **- СС**

**Учредяване на Сдружение на собствениците:**

Учредяването на СС се извършва по реда на раздел III от ЗАУС и преминава през следните стъпки:

1. Свикване на Общо събрание за вземане на решение за създаване на Сдружение на собствениците:
   1. Свикването на Общото събрание става чрез покана по образец **(Приложение № 1)**. Поканата се подписва от лицата, които свикват Общото събрание и се поставя на видно и общодостъпно място на сградата не по-късно от 7 (седем) дни преди датата на събранието. *Срокът от 7 дни започва да тече от датата, следваща датата на поставяне на поканата и спира да тече в деня, следващ изтичането на пълни седем дни (например: при покана поставена на 1-во число, срокът започва да тече от 2-ро число и изтича на 8-мо число. В този случай събранието трябва да е проведено най-рано на 9-то число).*

Когато част от жилищата в сградата са общинска, държавна или друга собственост, кметът на общината или съответния орган, на когото е предоставено управлението върху имота следва също да бъде уведомен.

В поканата се посочват дневният ред на общото събрание, датата, часът и мястото на провеждането му.

*В случай на повече от един вход поканата се поставя на всеки вход.*

Прави се снимка на залепената покана. В случай на повече от един вход – се прави снимка на залепените покани на всеки вход.

* 1. За залепването на поканата се съставя протокол по образец **(Приложение № 2).** В случай на повече от един вход, протоколът от залепването на поканата се съставя за всеки вход.
  2. Провеждане на Общо събрание за учредяване на Сдружение на собствениците при следния дневен ред:
     1. Приемане на решение за учредяване на Сдружение на собствениците и одобряване на текста на Споразумението за създаване на Сдружение на собствениците;
     2. Определяне на наименование на Сдружението на собствениците;
     3. Избор на Управител/Управителен съвет и контрольор/контролен съвет
     4. Вземане на решение за разпределение на идеалните части от общите (при необходимост).

В случай, че сградата се състои от блок-секции, СС може да се създаде отделно за всяка блок-секция.

**Сдружението се създава от собственици, представляващи не по-малко от 67 % идеални части от идеалните части на собствениците от общите части в сградата/блок-секцията.**

**Сдружението се учредява за неопределен срок, съгласно чл. 28, ал. 2 от ЗУЕС във връзка с чл. 25, ал. 1 от ЗУЕС.**

**Сдружението, получило безвъзмездна финансова помощ по програмата, може да се прекрати с решение на общото събрание след изтичане на гаранционните срокове за извършените строително-монтажни работи (СМР) по програмата, но не по-рано от 5 години от приключването дейностите на сградата.**

След учредяване на СС в 14-дневен срок от провеждането на учредителното събрание, по реда, предвиден в закона, се извършва регистрацията на СС в общината – **Виж Етап 2**

**Образци на документи, отнасящи се към етапа на учредяване на сдружение на собствениците:**

**Приложение № 1** – Покана за общо събрание на собствениците на етажната собственост/етажните собствености (учредително събрание)

**Приложение № 2** – Протокол за залепване на поканата

**Приложение № 3** – Протокол за проведено общо събрание (ОС) на етажната собственост/етажните собствености (учредително събрание)

**Приложение № 4** – Споразумение за създаване на Сдружение на собствениците

Образец на Списък на собствениците, участващи в Сдружението, с трите им имена и адреса в етажната собственост

Заявление за регистрация на сдружение на собствениците по чл. 29, ал. 1 от ЗУЕС